Peter Madsen , sem var dæmdur í lífstíðarfangelsi í Danmörku árið 2018 fyrir morðið á sænsku blaðakonunni Kim Wall , er genginn í hjónaband . Hann kvæntist rússnesku blaðakonunni Jenny Kurpen 19. desember síðastliðinn en þau opinberuðu hjónabandið á Facebook á dögunum . Jenny Kurpen er rússneskur listamaður og aktívisti búsettur í Finnlandi . Aftonbladet greinir frá en þar segir að Kurpen hafi flúið heimland sitt eftir að hafa verið saksótt fyrir þátttöku sína í mótmælum gegn Vladimír Pútín Rússlandsforseta árið 2012 , og í framhaldinu fengið pólitískt hæli í Finnlandi . Kurpen vildi ekki tjá sig við Aftonbladet og sagðist ekki hafa áhuga á að vekja sérstaka athygli á einkalífi sínu í fjölmiðlum . Hún hefur birt fjölmargar myndir á Instagram-síðu sinni undanfarna daga og merkir þær með myllumerkjum á morð við #mrsmadness , #future , #happiness og þar fram eftir götunum . Kurpen var nýverið til viðtals í rússnesku dagblaði þar sem hún segir frá listaverki sem hún er að hanna til varnar Madsen , eiginmanni sínum . Madsen var sem fyrr segir dæmdur fyrir morðið á Kim Wall árið 2017 . Morðið var hrottafengið en Wall hitti Madsen um borð í kafbáti hans vegna blaðagreinar sem hún var að vinna að . Wall sneri aldrei aftur en Madsen neitaði alfarið að hafa ráðið henni bana . Hann viðurkenndi hins vegar að hafa bútað lík hennar og varpað í sjóinn . Madsen hóf afplánun sína árið 2018 en lífstíðardómur í Danmörku jafngildir almennt sextán árum .